Bruno Jerup (EL), 1997-12-03:
Der er mange positive elementer i lovforslaget, som det foreligger, men der er bestemt også områder, hvor Enhedslisten kunne ønske sig en opstramning.
Man kan ikke betragte et enkelt element af psykiatrien isoleret.
De elementer, loven handler om, hænger jo i høj grad sammen med de tilbud, der i øvrigt gives til medborgere med psykiatriske lidelser bl.a. via socialpsykiatrien, distriktspsykiatrien og resten af sygehuspsykiatrien.
Det bekymrer os, at brugen af tvang viser sig at være stigende.
Det bør ses som et symptom på både den stigende udstødning i samfundet generelt og på, at de eksisterende tilbud i psykiatrien bredt set ikke er gode nok.
Der er stadig alt for få sengepladser i de psykiatriske sygehuse, eller også er udbudet af botilbud uden for sygehusene for smalt.
I hvert fald opholder mange psykisk syge medborgere sig i dag på hjemløseinstitutioner og på gaden uden at få den fornødne hjælp.
Som psykisk syg kan det være svært at få baglandet til at hænge sammen uden at være i evig konflikt med omgivelserne - en stor belastning for familie og venner - eller leve under kummerlige forhold andetsteds.
Der er brug for nytænkning og dialog med brugerne, pårørende og professionelle, hvis udviklingen skal fortsætte i en rigtig retning.
Hvordan får vi sygehuspsykiatrien og distriktspsykiatrien til at fungere i et samspil med socialpsykiatrien, så der bliver omsorg og interesse for det hele liv?
Og hvordan forbedrer vi sygehuspsykiatrien, således at behovet for tvang minimeres, brugen af tvang minimeres? Jeg tror, det er vigtigt at turde gå nye veje.
Det sker i dag rundtomkring.
Bl.a. har vi set, at Århus Amt som de første har fået en pårørendepolitik, noget, som bl.a. pårørendeforeningen roser meget, fordi de for første gang oplever, at man fra politisk hold tager de pårørende alvorligt, og det har stor betydning.
I Viborg Amt har man valgt at flytte en stor del af den traditionelle sygehuspsykiatri ud i små enheder og samtidig flytte ansvaret for sygehusforvaltningen til socialforvaltningen.
Jeg tror, at der gennem dialog med aktørerne på området kan findes gode ideer til elementer, der samlet vil forbedre forholdene for psykisk syge.
Det kunne være oprettelsen af små døgnafdelinger i tilknytning til distriktspsykiatriske centre, således at der blev større kontinuitet for den store gruppe livslange syge medborgere, der permanent er i kontakt med behandlingssystemet.
Lovforslaget peger selv på nogle af de elementer, der kan forbedre forholdene og dermed forhåbentlig mindske brugen af tvang.
Der er ingen tvivl om, at de fysiske rammer spiller en stor rolle.
Der skal ikke meget fantasi til at forestille sig, hvilke udbrud en indlæggelse af en forpint medborger på en overbelagt psykiatrisk afdeling, måske på et badeværelse, kan medføre.
Vi finder formuleringerne i § 2 for svage.
Det bør inden for en kort årrække sikres, at enkeltstuer med eget bad og toilet er en ret, selvfølgelig sammen med mulighederne for udendørsophold, beskæftigelses- og uddannelsesaktiviteter og andre aktiviteter. Vi er tilfredse med, at klagesystemet bliver enstrenget, og at der sikres en sammenhæng mellem den sociale og den behandlingsmæssige indsats både under og efter indlæggelse. Vi er tilfredse med, at sundhedsministeren nu erklærer sig villig til at åbne op for medicinfri behandling.
Det er vigtigt, at psykisk syge, der har brug for behandling, ikke fravælger behandling af skræk for tvangsmedicinering, men i stedet gennemlever psykoserne uden nogen form for hjælp
, hvis de ønsker det. Psykiatrien har ikke kun brug for forbedringer af de fysiske rammer, men også af personaleressourcerne.
Ministeren nævner selv i bemærkningerne til lovforslaget, at undersøgelser viser, at en samtale med en professionel behandler hver dag er vigtig for den syge.
Det behov kan naturligvis ikke imødekommes med den personalenormering, der er i dag, hvor der ofte i gennemsnit er 7 minutter til personlig psykiatritid pr. uge.
Brug af tvang er et stort indgreb i den enkeltes personlige frihed.
Det er derfor samfundets ansvar at sørge for at forebygge brug af tvang ved hele tiden at udvikle psykiatrien på alle niveauer i dialog med patienterne, pårørende og personale.
Vi synes, det kunne være spændende, hvis et flertal i dette Folketing kunne blive enige om at skrive regler for god sygehusstandard ind i lovforslaget, herunder retten til enestue.
Det vil vi arbejde for at skabe flertal for i den kommende behandling af det her lovforslag.